ಸ್ವಂತ ಕಂದಮ್ಮನನ್ನೇ ನದಿಗೆ ಎಸೆದು ಕೊಂದ ಪಾಪಿ ಅಪ್ಪ..!!ಎಲ್ಲಿ..? ತಿರುವನಂತಪುರಂ : ನಲವತ್ತು ದಿನದ ಹಸುಗೂಸನ್ನು ಸ್ವಂತ ತಂದೆಯೇ ನದಿಗೆ ಎಸೆದು ಕೊಲೆ ಮಾಡಿರುವ ಘಟನೆ ಜಿಲ್ಲೆಯ ತಿರುವಲ್ಲಂನಲ್ಲಿ ನಡೆದಿದೆ. ಉನ್ನಿಕೃಷ್ಣನ್ ಎಂಬಾತನೇ ತನ್ನ ಕಂದಮ್ಮನ್ನು ಕೊಲೆ ಮಾಡಿದ ಪಾಪಿ ಅಪ್ಪ. ಪತ್ನಿ ಚಿಂಚು ತವರು ಮನೆಯಲ್ಲಿ ಮಗುವಿನ ನಾಮಕರಣ ಕಾರ್ಯಕ್ರಮ ಮುಗಿದ ಬಳಿಕ ಪತ್ನಿ ಮತ್ತು ಮಗುವನ್ನು ಉನ್ನಿಕೃಷ್ಣನ್ ತನ್ನ ಮನೆಗೆ ಕರೆ ತಂದಿದ್ದ. ಪತ್ನಿ ಮತ್ತು ಮಗು ಆಟೋದಲ್ಲಿ ಬಂದರೆ, ಉನ್ನಿಕೃಷ್ಣನ್ ಬೈಕ್ನಲ್ಲಿ ಬಂದಿದ್ದ. ಮನೆಗೆ ತಲುಪಿದ ಬಳಿಕ, ಉನ್ನಿಕೃಷ್ಣನ್ ಮಗುವನ್ನು ಎತ್ತಿಕೊಂಡು ಮನೆಯೊಳಗೆ ಹೋಗಿದ್ದ. ಆಟೋದಿಂದ ಇಳಿದ ಪತ್ನಿ ಚಿಂಚು ಮನೆಯೊಳಗೆ ಹೋಗಿ ನೋಡಿದ್ರೆ, ಮಗು ಮತ್ತು ತಂದೆ ಇಬ್ಬರೂ ನಾಪತ್ತೆಯಾಗಿದ್ದರು. ಎಲ್ಲೇ ಹುಡುಕಾಡಿದರೂ ಮಗು ಪತ್ತೆಯಾಗದ ಹಿನ್ನೆಲೆ, ಚಿಂಚು ಪೊಲೀಸ್ ಠಾಣೆಯಲ್ಲಿ ನಾಪತ್ತೆ ಪ್ರಕರಣ ದಾಖಲಿಸಿದ್ದಳು. ಮರುದಿನ ಬೆಳಗ್ಗೆ ಮನೆ ಬಳಿಯ ಪರಶುರಾಮಸ್ವಾಮಿ ದೇವಸ್ಥಾನದ ಬಳಿ ನದಿಯಲ್ಲಿ ಮಗುವಿನ ಮೃತದೇಹ ಪ್ಲಾಸ್ಟಿಕ್ ಬಕೆಟ್ನಲ್ಲಿ ಪತ್ತೆಯಾಗಿದೆ. ಕೌಟುಂಬಿಕ ಸಮಸ್ಯೆಯಿಂದ ಮಕ್ಕಳು ಬೇಡ ಎಂದು ನಿರ್ಧರಿಸಿದ್ದ ಉನ್ನಿಕೃಷ್ಣನ್, ಮಗುವನ್ನು ಕೊಲೆ ಮಾಡಿದ್ದಾನೆ ಎನ್ನಲಾಗಿದೆ. ಉನ್ನಿಕೃಷ್ಣನ್ ಮಗುವನ್ನು ಕೊಲೆ ಮಾಡಿರುವುದರಲ್ಲಿ ಯಾವುದೇ ಸಂಶಯವಿಲ್ಲ ಎಂದು ಚಿನ್ನು ಕುಟುಂಬಸ್ಥರು ಆರೋಪಿಸಿದ್ದಾರೆ. ಯಾಕೆಂದರೆ, ಉನ್ನಿಕೃಷ್ಣನ್ ಚಿನ್ನುನ ಎರಡನೇ ಪತಿಯಾಗಿದ್ದು, ಇವರ ದಾಂಪತ್ಯದಲ್ಲಿ ಬಿರುಕು ಮೂಡಿತ್ತು ಎನ್ನಲಾಗ್ತಿದೆ. ವೃತ್ತಿಯಲ್ಲಿ ಉನ್ನಿಕೃಷ್ಣನ್ ಎಲೆಕ್ಟ್ರಿಷಿಯನ್ ಆಗಿದ್ದ. ಪತ್ನಿ ಚಿನ್ನು ಟ್ರಾಫಿಕ್ ವಾರ್ಡನ್ ಆಗಿದ್ದಳು.